शरीर बेजान हुआ, डर ऐसा कि नेम प्लेट से नाम हटाया; बेटी नहीं कर पा रही शादी...पार्ट-4
Rajasthan Udaipur Hindu Tailor Kanhaiya Lal Murder Case [Ground Report] राजकुमार देश के सबसे घिनौने और डरावने हत्याकांड के चश्मदीद गवाह हैं। मोहम्मद गौस और रियाज ने कन्हैयालाल की जान ले ली, लेकिन राजकुमार शर्मा से भी उनकी जिंदगी छीन ली।
28 जून 2022 को राजस्थान और देश के लाखों लोगों के मोबाइल पर एक VIDEO आया। इसमें दिख रहा था कि दोनों लोगों ने एक व्यक्ति की गला काटकर हत्या कर दी। घटना उदयपुर की थी। मरने वाला कन्हैयालाल और हत्यारों के नाम मोहम्मद गौस और रियाज।
वीडियो इतना वीभत्स और डरावना था कि एक बार जिसने देखा दोबारा देखने की हिम्मत नहीं हुई। लेकिन एक शख्स ऐसा भी है, जिसने हजारों बार कन्हैयालाल का गला कटते देखा। इस शख्स का नाम है राजकुमार शर्मा। देश के सबसे घिनौने और डरावने हत्याकांड का चश्मदीद गवाह। राजकुमार ने दर्जनों बार एनआईए, पुलिस और दूसरी जांच एंजेसियों के सीन रिक्रिएट करने के दौरान वो खौफनाक मंजर देखा तो कभी सपने में कन्हैयालाल की खून से लथपथ लाश देखी।
मोहम्मद गौस और रियाज ने कन्हैयालाल की जान ले ली, लेकिन राजकुमार शर्मा से भी उनकी जिंदगी छीन ली। हत्याकांड से राजकुमार इतने खौफ और मानसिक तनाव में आ गए कि शरीर बेजान हो गया। सुबह 9 से रात 1 बजे तक काम करने वाले पूरी तरह से स्वस्थ राजकुमार ने बिस्तर पकड़ लिया। लकवा मार गया। कभी पूरे परिवार को पालने वाले राजकुमार अपने हाथ से पानी तक नहीं पी सकते। बमुश्किल बोल पाते हैं।
तालिबानी हत्याकांड ने सिर्फ कन्हैयालाल के परिवार को ही तबाह नहीं किया, राजकुमार के परिवार से भी उनका सब कुछ छीन लिया। बेटी की शादी टल गई। राजकुमार का काम छूटने के कारण परिवार के लिए अब दो वक्त की रोटी जुटाना भी मुश्किल हो गया है।
भास्कर टीम उदयपुर के रावजी का हाटा इलाके की बाबेल स्ट्रीट में उनके घर पहुंची। इस दौरान जो कुछ भी देखा और सुना, वो रुला देने वाला था।
पढ़िए, पूरी रिपोर्ट…
घर की नेमप्लेट पर नाम तक नहीं
भास्कर टीम राजकुमार के घर पहुंची तो वहां सन्नाटा पसरा हुआ था। घर के आगे नेमप्लेट थी, लेकिन उस पर राजकुमार का नाम नहीं था। पड़ोसियों से पूछकर घंटी बजाई तो 21 साल का लड़का निकलकर आया। पूछने पर पता चला कि वो गार्ड है। सालभर से राजकुमार शर्मा के घर के एक कमरे में रह रहा है। सरकार की ओर से राजकुमार को प्रोटक्शन दिया गया है।
कुछ ही देर में राजकुमार शर्मा की पत्नी बाहर आईं। उनसे पूछा तो वह हमें राजकुमार के कमरे में ले गईं। राजकुमार पलंग पर लेटे हुए थे। ठीक से हमारी तरफ देख नहीं पा रहे थे। पास ही में उनकी बेटी बैठी थी, जिन्होंने सहारा देकर राजकुमार का मुंह हमारी ओर किया।
पत्नी पुष्पा बोलीं- बेटी 25 साल की हो गई है। सालभर पहले बेटी की शादी होनी थी, वो टल गई। अब पता नहीं कब होगी? 20 साल का बेटा नौकरी करता है। 11 हजार रुपए सैलरी पाता है, उसी से किसी तरह घर का खर्चा चलता है।
सालभर बाद भी राजकुमार का परिवार खौफ में जी रहा है। खौफ की हद इसी से समझी जा सकती है कि शर्मा के बच्चों ने अपने घर के नीचे नेमप्लेट पर जहां पिता का नाम लिखा होता था, उसे मिटा दिया है। अब वहां सिर्फ उनकी मां पुष्पा शर्मा का नाम दिखता है।
हजारों बार देख चुके गला कटते हुए
कन्हैयालाल केस में चश्मदीद गवाह होने के कारण राजकुमार शर्मा से अक्सर पूछताछ होती रहती है। NIA, पुलिस सहित तमाम एजेंसियां उन्हें अक्सर बयान दिलवाने ले जाती हैं। राजकुमार की पत्नी पुष्पा शर्मा बताती हैं, ‘घटना के 3 महीने तक तो घर से बाहर निकलने की इजाजत नहीं थी, यूं समझिए हम नजरबंद थे। इन्हें बाल कटवाने भी पुलिस के पहरे में जाना पड़ता था। सैकड़ों बार इनसे पूछताछ हुई। बार-बार गला काटने का वो दृश्य रीक्रिएट किया गया। कई बार रात को सपना भी आता है तो घबराकर जाग जाते हैं। मानसिक तनाव इतना बढ़ गया कि शरीर ने काम करना बंद कर दिया।’
न खड़ा हो सकता हूं, न बैठ सकता हूं
परिवार से अनुमति लेने के बाद हमने राजकुमार से बात की। वे टूटी-फूटी आवाज में बोले, ‘पहले मैं अच्छा था, काम करता था, पार्ट टाइम ऑनलाइन डिलीवरी का काम भी करता था। अब वो भी नहीं कर सकता हूं। न खड़ा हो सकता हूं, न बैठ सकता हूं। हालत खराब हो गई है। बार-बार में दिमाग में वही सीन घूमता है। सोता हूं तो सपने भी उसी के आते हैं। दो ऑपरेशन हुए हैं। पहले एक ऑपरेशन हुआ, फिर तीन-चार महीने बाद दूसरा। डॉक्टर्स ने कहा था कि नस काम करेगी तो दूसरा साइड काम करने लग जाएगा। मगर अभी तक कुछ काम नहीं कर रहा।’
सरकार से जो मदद मिली, उससे कर्जा चुकाया
राजकुमार से हम कामकाज के बारे में कुछ पूछते उससे पहले वे खुद बोल पड़े ‘काम-धंधा बिलकुल बंद है। एक साल से मेरी यही कंडीशन है। इसी अवस्था में पड़ा हूं। एक बार सरकार ने 5 लाख की सहायता की थी, उसके बाद कोई मदद नहीं। कर्जे में था तो आधा पैसा वो चुकाने में चला गया। बच्चे कोचिंग जाते हैं तो उसकी फीस भी लगती है। खाने-पीने में भी पैसा लगता है।’
पानी तक के लिए मोहताज
राजकुमार बोले- ‘जबसे कांड हुआ, तबसे घर पर बैठा हूं। गार्ड बैठा दिया। पुलिसवाले बाहर भी नहीं जाने देते। काम-धंधा नहीं करूंगा तो घर का खर्चा कैसे चलेगा। कोचिंग की फीस कैसे भरूंगा?’
इतना सब बोलने के बाद राजकुमार एकाएक चुप हो गए। सांस फूल गई और फिर उनसे बोला नहीं जा रहा था। उन्हें पानी पिलाया गया। इसके बाद हमने फिर उनकी पत्नी से बातचीत शुरू की।
हम कोई सवाल करते, इससे पहले ही पुष्पा बोलीं- ‘जब से कन्हैयालाल हत्याकांड हुआ है, हमारी जिंदगी में उथल-पुथल मच गई है। मेरे पति सुबह 9 बजे से रात को 1 बजे तक काम करने वाले व्यक्ति थे। आज हाल ये है कि पानी पीने के लिए भी मोहताज हो गए हैं। घर के एक मेंबर को 24 घंटे इनके पास रहना पड़ता है।’
पुष्पा बोलीं- ‘मजबूरी ऐसी है कि पढ़ने-लिखने की उम्र में 20 साल के बेटे को नौकरी करानी पड़ रही है। हमने सोचा था कि हमारे बच्चे काे अच्छा पढ़ा लिखाएंगे। उसको BCA का कोर्स करवा रहे थे। सोचा था अच्छी नौकरी करेगा, लेकिन अब मजबूरी में पढ़ाई छोड़नी पड़ी। उस हत्याकांड ने हमारी और हमारे दोनों बच्चों की जिंदगी बदल दी। कोई सुनने-सुनाने वाला ही नहीं है। ऐसा लगता है, जैसे हमने बहुत बड़ा गुनाह कर दिया हो। जिसकी सजा हम अभी तक भुगत रहे हैं और न जाने कितने समय तक भुगतना पड़ेगा।’
जिद- पापा ठीक होंगे, तभी करूंगी शादी
पुष्पा शर्मा का दर्द कितना है, ये इसी से समझा जा सकता था कि हमें उनसे कोई सवाल नहीं करना पड़ा। वे बोलती चली गईं, मानों कितने अरसे से ये परिवार इसी वक्त का इंतजार कर रहा था कि कोई उनकी बात सुने। बोली- “मेरी गुड़िया की शादी होने वाली है। वो लोग भी सालभर से रुके हुए हैं। बेटी तो एक ही बात पर अड़ी है, पापा ठीक होंगे फिर करेंगे। पता नहीं ईश्वर कब इन्हें पहले जैसे अच्छे से खड़ा करेगा। बेटी है, अब चिंता ताे रहती ही है। अब कोई आए मदद करने वाला तो हमारा काम होगा। ठाकुरजी किसी न किसी रूप में तो आएंगे ही। कोई तो मदद करेगा, कोई तो सुनवाई करेगा।”
समाज-रिश्तेदार किसी ने नहीं की मदद
इसी बीच हमने सवाल किया कि इतना सब होने के बावजूद क्या कोई आपकी मदद के लिए आगे नहीं आया, समाज, परिवार, रिश्तेदार? ये पूछते ही पुष्पा बोलीं- ‘कोई मदद नहीं करता। कोई नहीं आता, काेई नहीं सुनता। मैं मेरे दोनों बच्चे और ये, हम चार जने ही हैं, कोई नहीं हमारी सुनने वाला। कोई समाज, कोई सरकार नहीं। सरकार 5 लाख देकर फ्री हो गई। 50 हजार कमाने वाले बंदे को 5 लाख देकर फ्री हो गए। मेरी बीमारी का कर्जा था पहले। आधे से ज्यादा पैसा उसे चुकाने में चला गया। कुछ बचा तो वो बच्चों की कोचिंग फीस भरने में चला गया।’
'अब तो हालत ये है कि बेटा कमाकर लाता है तो हम खा पाते हैं। लोग कहते हैं इनको अच्छा खिलाकर पैरों पर खड़ा करो। 11 हजार में क्या अच्छा खिलाऊं? राय सब देते हैं, मदद कोई नहीं करता। इनको अच्छा खिलाऊं या बेटी की शादी का सोचूं या मेरी बीमारी का? क्या करूं? एक ही बेटी है, सपना था कि धूमधाम से शादी करेंगे। कैसे बेटी को खाली हाथ भेज दें? अब न इनके दोस्त आते हैं न ही परिवार के लोग मिलने आते हैं।'
बगैर गुनाह के भगवान सजा दे रहा है
बात करते-करते पुष्पा का गला भर आया। बोलीं-’हमने कोई गुनाह नहीं किया, लेकिन भगवान इस हत्याकांड के बाद सबसे बड़ी सजा किसी को दे रहा है तो मेरे परिवार और मेरे पति को ही दे रहा है।’
‘24 घंटे इनका ध्यान रखता होता है, ऐसे में मैं कोई नौकरी भी नहीं कर सकती। इनको मुझे ही खिलाना-पिलाना पड़ता है। कभी-कभी तो लगता है, जैसे हमारे परिवार को किसी की नजर लग गई हो।’
अनजान नंबर से फोन आता है तो कांप जाते हैं
पुष्पा शर्मा आगे बताती हैं कि ‘घटना के चश्मदीद गवाह होने के कारण हमें कई परेशानियां झेलनी पड़ीं। एक साल हो गया, लेकिन आज भी अनजान नंबर से फोन आ जाए तो दिल बैठ जाता है। इनका फोन तो मैंने स्विच ऑफ करवा दिया, लेकिन मेरे फोन पर भी कोई फोन आ जाता है तो डर लगने लगता है कौन है, किसका फोन है? बच्चा जरा सा भी लेट होता है तो डर लगता है। अगर कभी फोन नहीं उठाता तो मन में बुरे ख्याल आते हैं।’
पत्नी की अपील : हमें भी देखें, हम कन्हैयालाल को इंसाफ दिलाने के लिए लड़ रहे हैं
अपने परिवार की स्थिति से परेशान पुष्पा शर्मा समाज और जिम्मेदारों दोनों से अपील करती हैं। बोलीं- ‘कोई अगर मेरी बात सुने तो मैं यही कहूंगी, यही प्रार्थना करती हूं कि हमारी मदद करें। हम कोई गुनहगार नहीं हैं जो हमारी मदद नहीं कर रहे। सरकार ने 5 लाख रुपए देकर अच्छा फर्ज निभाया। मगर सोचें कि 5 लाख रुपए में जिंदगी कैसे चलेगी?’
‘हमारे बच्चों के भी सपने होंगे, सपने तो कहीं रह गए। जवाबदारी इतनी हो गई कि कुछ नहीं कर पा रहे। मेरी यही गुजारिश है कि किसी को हम पर दया आए या किसी को लगे कि हम इंसान हैं तो इंसानियत के नाते हमारी मदद करें। मेरे पति ने कोई गुनाह नहीं किया। सरकार का चश्मदीद गवाह बना है। कन्हैयालाल को न्याय दिलाने के लिए इन्होंने और हमने सब कुछ लगा दिया। हमारे साथ भी तो न्याय होना चाहिए।’
पुष्पा शर्मा ने बताया कि उदयपुर के कलेक्टर ताराचंद मीणा ने परिवार के राशन की कुछ व्यवस्था की थी। मगर इसके अलावा कोई मदद नहीं मिली है।
